บลจ.หวั่นกองอสังหาฯรูด
กลต.รื้อเกณฑ์กระทบวงกว้าง ชี้สภาพคล่องน้อยถูกกดราคา
11 มิ.ย. 2555

กลต.รื้อเกณฑ์กระทบวงกว้าง ชี้สภาพคล่องน้อยถูกกดราคา
บลจ.หวั่นสภาพคล่องกองทุนอสังหาริมทรัพย์ น้อย กระทบ “พร็อพเพอร์ตี้ เซคเตอร์ ฟันด์” ขายยาก กดราคาในตลาด
แหล่งข่าวจากบริษัทหลักทรัพย์จัดการกองทุนรวม (บลจ.) เปิดเผยว่า การปรับเกณฑ์กำหนดให้กองทุนรวมหมวดอุตสาหกรรมที่มุ่งลงทุนในหมวดพัฒนาอสังหาริมทรัพย์ (พร็อพเพอร์ตี้ เซคเตอร์ ฟันด์) จ่ายเงินปันผลแทนการรับซื้อคืนอัตโนมัติ อาจกระทบความเชื่อมั่นนักลงทุนและกระทบกองทุนอสังหาริมทรัพย์ที่ซื้อขายอยู่ในตลาด เพราะสภาพคล่องไม่มากเหมือนหุ้น
“ถ้าผู้ลงทุนไม่อยากเสียภาษีปันผล 10% แล้วเอาหน่วยมาขายคืนพร้อมๆ กัน กองทุนก็ต้องขายหน่วยลงทุนกองทุนอสังหาริมทรัพย์ออก ราคาไม่ดีก็ต้องขาย เพราะต้องคืนเงินผู้ถือหน่วย” แหล่งข่าวเปิดเผย
กรณีที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กำหนดให้ บลจ.เปิดให้ผู้ลงทุนมาขายหน่วยลงทุนคืนได้โดยไม่ให้คิดค่าธรรมเนียมนั้นไม่เห็นด้วย เพราะกรณีนี้ไม่ได้เกิดปัญหาในการบริหารหรือเกิดเหตุการณ์ที่ผิดปกติ
แหล่งข่าวเปิดเผยว่า แนวคิดในการเก็บภาษีเงินปันผลไม่เป็นปัญหา แต่กังวลด้านปฏิบัติและการสื่อสารกับผู้ลงทุน ซึ่งช่วงที่ บลจ.เสนอขายได้นำเสนอแบบหนึ่งแล้ว อยู่ๆ ต้องเปลี่ยนแปลงทำให้ผู้ลงทุนได้ผลตอบแทนลดลง รวมถึงการกำหนดให้กองทุนต้องจ่ายเงินปันผลที่ได้รับจากกองทุนอสังหาริมทรัพย์ในแต่ละกองที่ลงทุนอยู่ให้ผู้ถือหน่วยทันที จากเดิม บลจ.จะรอให้แต่ละกองทุนจ่ายปันผลเสร็จแล้วค่อยให้ผลตอบแทนแก่ผู้ลงทุนในครั้งเดียว 
นอกจากนี้ บางกองทุนมีการลงทุนในกองทุนอสังหาริมทรัพย์ทั้งในและต่างประเทศ อาจทำนักลงทุนสับสนมากขึ้น เพราะ ก.ล.ต.แก้เกณฑ์เฉพาะการลงทุนในกองทุนอสังหาริมทรัพย์ในประเทศ ส่วนการลงทุนในกองทุนอสังหาริมทรัพย์ต่างประเทศ นักลงทุนก็จะได้รับผลตอบแทนคืนจากการรับซื้อคืนอัตโนมัติเช่นเดิม 
นายสมชาย บุญนำศิริ กรรมการผู้จัดการ บลจ.กรุงไทย กล่าวว่า กองทุนอสังหาริมทรัพย์อาจได้รับผลกระทบจากแรงขายที่มีออกมาในช่วงสั้นเท่านั้น เพราะหากกองทุนอสังหาริมทรัพย์ใดจ่ายผลตอบแทนดีและสม่ำเสมอ เชื่อว่านักลงทุนรายใหม่ก็สนใจลงทุน จากปัจจุบันผู้ลงทุนส่วนใหญ่จะถือเก็บเพื่อรอปันผล โดยไม่ได้ซื้อขายเหมือนหุ้น
ปัจจุบันมีพร็อพเพอร์ตี้ เซคเตอร์ ฟันด์ 5 กองทุน มูลค่ารวม 4,200 ล้านบาท โดยกองทุนเคเค เซคเตอร์ ฟันด์ เพื่อการเลี้ยงชีพไม่กระทบ เพราะกองทุนเพื่อการเลี้ยงชีพมีเกณฑ์ไม่ให้มีการจ่ายเงินปันผลอยู่แล้ว